Ministrstvo za kmetijstvo, gozdarstvo in prehrano, Dunajska cesta 22, 1000 Ljubljana (v nadaljnjem besedilu: ministrstvo), na podlagi prvega odstavka 3. člena Uredbe o izvajanju intervencij v sektorju čebelarskih proizvodov iz strateškega načrta skupne kmetijske politike 2023–2027 (Uradni list RS, št. 17/23, 58/23 in 92/24; v nadaljnjem besedilu: Uredba), objavlja

#### JAVNI RAZPIS ZA PODINTERVENCIJO VZDRŽEVANJE ČEBELNJAKOV IN ČEBELJIH DRUŽIN ZA PRENOS ZNANJA V ČEBELARSTVU V PROGRAMSKEM LETU 2025

##### PREDMET JAVNEGA RAZPISA

1.1 Predmet javnega razpisa je dodelitev podpore za vzdrževanje čebelnjakov in čebeljih družin za prenos znanja v čebelarstvu v programskem letu 2025, z uporabo katerih se bosta izboljšala prenos in izmenjava znanja na področju čebelarstva.

1.2 Višina nepovratnih sredstev, namenjena za izvajanje javnega razpisa za podintervencijo vzdrževanje čebelnjakov in čebeljih družin za prenos znanja v čebelarstvu v programskem letu 2025 znaša **25.676,00 eurov.**

1.3 Sredstva bremenijo proračunski postavki ministrstva:

* PP 221642 Strateški načrt SKP 2023–2027 – sektor čebelarskih proizvodov – EU, v višini do 12.838,00 eurov,
* PP 221643 Strateški načrt SKP 2023–2027 – sektor čebelarskih proizvodov - slovenska udeležba, v višini do 12.838,00 eurov.

1.4 Delež prispevka Evropske unije v celotnih javnih izdatkih znaša 50% upravičenih stroškov.

1.5 Aktivnosti za izvajanje podintervencije sofinanciranje vzdrževanje čebelnjakov in čebeljih družin za prenos znanja v čebelarstvu v programskem letu 2025, po tem javnem razpisu **ne smejo biti začete pred 1. avgustom 2024 in morajo biti zaključene najkasneje do 31. julija 2025**.

##### VLAGATELJ IN UPRAVIČENEC

* 1. Vlagatelj je pravna oseba, ki poseduje učni čebelnjak, namenjen prenosu znanja, ki je bil vzpostavljen v letih 2021 in 2022 v okviru izvajanja ukrepa tehnična pomoč čebelarjem in organizacijam čebelarjev oziroma podukrepa vzpostavitev čebelnjakov za prenos znanja v čebelarstvu v skladu z uredbo, ki ureja izvajanje ukrepov na področju čebelarstva v Republiki Sloveniji v letih 2020–2022, in opravlja čebelarsko dejavnost na ozemlju Republike Slovenije ter je vpisana v register čebelnjakov kot odgovorna oseba za vzrejo čebel.
  2. Upravičenec je vlagatelj, ki izpolnjuje pogoje za pridobitev sredstev iz 17. člena Uredbe.

1. **POGOJI ZA PRIDOBITEV JAVNIH SREDSTEV IN UPRAVIČENI STROŠKI**

3.1 Pogoji za pridobitev javnih sredstev morajo biti izpolnjeni na dan oddaje vloge. Vlagatelj lahko pridobi sredstva v okviru tega javnega razpisa samo na podlagi ene odobrene vloge.

3.2 Sredstva se ne odobrijo vlagatelju, ki je za iste upravičene stroške, kot jih navaja v vlogi za pridobitev sredstev po tem javnem razpisu, že prejel sredstva Evropske unije ali javna sredstva Republike Slovenije. V slednje se prišteva tudi javna sredstva lokalne skupnosti.

3.3 Vlagatelj mora biti imetnik transakcijskega računa v skladu s 35. členom Zakona o kmetijstvu (Uradni list RS, št. 45/08, 57/12, 90/12 – ZdZPVHVVR, 26/14, 32/15, 27/17, 22/18, 86/21 – odl. US, 123/21, 44/22, 130/22 – ZPOmK-2, 18/23 in 78/23; v nadaljnjem besedilu: ZKme-1).

3.4 **Drugi pogoji za dodelitev sredstev:**

* vlagatelj nima na dan vložitve vloge neporavnanih zapadlih obveznih dajatev in drugih denarnih nedavčnih obveznosti v skladu z zakonom, ki ureja finančno upravo, v višini, ki presega 50 eurov;
* vlagatelj ni v postopku zaradi insolventnosti ali postopku prisilnega prenehanja, kakor ju določa zakon, ki ureja finančno poslovanje;
* vlagatelj za vse poslovne dogodke v zvezi z izvedbo podintervencije vodi ločeno računovodstvo v skladu z računovodskimi standardi, na primer ločeno stroškovno mesto ali ločene ustrezne računovodske konte, kar dokazuje z izpiskom iz ločenih knjigovodskih evidenc, iz katerega so razvidni poslovni dogodki v zvezi z izvedbo podintervencije, ki je predmet podpore;
* vlagatelj mora obvezno voditi dnevnik veterinarskih posegov, dnevnik čebelarskih opravil, dnevnik prenosov znanja in evidence o številu udeležencev pri prenosu znanja, hraniti račune in potrdila o plačilu računov za nakup matic, satja in satnic ter potrošnega materiala, hraniti račune in potrdila o nakupu zdravil ter voditi evidence o delovnih obiskih čebelnjaka.

1. **PREDMET PODPORE**

4.1 Upravičeni stroški so stroški dela, stroški prevoza do čebelnjaka in stroški potrošnega materiala.

4.2 V programskem letu 2025 je upravičen strošek dela ovrednoten na skupno 100 ur dela za vzdrževanje enega čebelnjaka za prenos znanja v čebelarstvu v višini 11,95 eura/uro in lahko znaša največ 1.195,00 eurov za obdobje upravičenosti stroškov na en vzdrževan čebelnjak za prenos znanja v čebelarstvu. Vlagatelj mora k vlogi priložiti dnevnik čebelarskih opravil vzdrževanja čebelnjakov za prenos znanja v čebelarstvu in z dodano evidenco o delovnih obiskih čebelnjaka, dnevnik prenosov znanja in evidence o številu udeležencev pri prenosu znanja ter evidence o prevozih za delovne obiske čebelnjaka za vsak čebelnjak posebej.

4.3 Upravičen strošek prevoza za vzdrževanje enega čebelnjaka za prenos znanja v čebelarstvu je ovrednoten na skupno 31 obiskov v obdobju upravičenosti stroškov, in sicer se potni stroški priznajo v višini 0,43 eura na kilometer za opravljen prevoz med prebivališčem oskrbnika/vzdrževalca in lokacijo čebelnjaka za prenos znanja v čebelarstvu. Ti stroški lahko znašajo največ 20% zneska stroškov dela za oskrbo čebelnjaka za prenos znanja v čebelarstvu.

4.4 Upravičeni stroški materiala, ki je potreben za vzdrževanje enega učnega čebelnjaka za prenos znanja v čebelarstvu so zdravila, zamenjava matic, dodatni satniki in satnice ter potrošni material za vzdrževanje čebelnjaka. Ti upravičeni stroški lahko znašajo največ 400,00 eurov brez vštetega DDV v obdobju upravičenosti stroškov na en čebelnjak za prenos znanja v čebelarstvu.

4.5 Upravičeni so **stroški, ki so nastali in bili plačani med 1. avgustom 2024 in 31. julijem 2025**.

4.6 Vlagatelj mora priložiti vse skenirane izvirne račune na njegovo ime, ki vsebujejo podatke iz 82. člena Zakona o davku na dodano vrednost (Uradni list RS, št. 13/11 – uradno prečiščeno besedilo, 18/11, 78/11, 38/12, 83/12, 86/14, 90/15, 77/18, 59/19, 72/19, 196/21 – ZDOsk, 3/22 in 29/22 – ZUOPDCE in 40/23 – ZDavPR-B, 122/23 in 104/24), in vsa dokazila o plačilu računov na njegovo ime.

1. **OBVEZNOSTI UPRAVIČENCA**

5.1 Upravičenec mora Agenciji Republike Slovenije za kmetijske trge in razvoj podeželja (v nadaljnjem besedilu: agencija), ministrstvu, revizijskemu organu in drugim nadzornim organom omogočiti pregled na kraju samem in dostop do dokumentacije, ki je bila podlaga za pridobitev sredstev.

* 1. Upravičenec mora dokumentacijo, ki je bila podlaga za pridobitev sredstev, hraniti še najmanj

pet let od dneva zadnjega izplačila sredstev.

5.3 Upravičenec ali njegova pooblaščena oseba mora agencijo o višji sili ali izrednih okoliščinah pisno obvestiti na obrazcu iz Priloge 1 Uredbe in predložiti ustrezna dokazila v 15 dneh od dneva, ko upravičenec sredstev oziroma njegova pooblaščena oseba to lahko stori.

1. **SANKCIJE**

6.1 Neizpolnitev in kršitev obveznosti se sankcionira v skladu s prvim odstavkom 106. člena Uredbe.

6.2 Upravičenec, ki ne omogoči pregleda na kraju samem, kot to določa točka 5.1 tega javnega razpisa, mora v proračun Republike Slovenije vrniti vsa izplačana sredstva. Če zamudi rok za vračilo sredstev iz odločbe o vračilu, mora vrniti znesek skupaj z zakonitimi zamudnimi obrestmi. Poleg tega se upravičenec izključi iz zadevne podintervencije do konca programskega obdobja 2023–2027.

6.3 Upravičenec, ki ne hrani dokumentacije, kot to določa točka 5.2 tega javnega razpisa, mora v proračun Republike Slovenije vrniti 10% izplačanih sredstev. Če zamudi rok za vračilo sredstev iz odločbe o vračilu, mora vrniti znesek skupaj z zakonitimi zamudnimi obrestmi.

1. **VLOGA**

7.1 Vlogo na javni razpis sestavlja prijavni obrazec s prilogami, ki so del razpisne dokumentacije. Vloga mora biti oddana elektronsko, skladno s točko 8.2 tega javnega razpisa z vsemi prilogami in dokazili iz razpisne dokumentacije tega javnega razpisa.

7.2 Razpisna dokumentacija je vlagateljem na voljo od dneva objave javnega razpisa v Uradnem listu Republike Slovenije. Razpisna dokumentacija se objavi na osrednjem spletnem mestu državne uprave [www.gov.si](http://www.gov.si).

7.3 Informacije v zvezi z javnim razpisom je možno dobiti na agenciji, tel. 01/580 77 92, v času uradnih ur. Vprašanja se lahko posredujejo tudi po elektronski pošti na naslov [aktrp@gov.si](mailto:aktrp@gov.si).

1. **ROK IN NAČIN PRIJAVE**

8.1 **Rok za oddajo vlog začne teči 7. aprila 2025 ob 9.00 uri in traja do zaprtja javnega razpisa oziroma do 31. julija 2025 do 15.00 ure.**

8.2 Vlogo upravičenec ali njegov pooblaščenec izpolni elektronsko in jo vloži v elektronski obliki, podpisano s kvalificiranim elektronskim podpisom. Priloge se predložijo kot skenogram. Za elektronsko izpolnjevanje in elektronsko vložitev vlog agencija vzpostavi enotno vstopno točko, preko katere se upravičenec ali njegov pooblaščenec za elektronsko vložitev prijavi v informacijski sistem agencije. Pri tem ima dostop do vseh podatkov, potrebnih za izpolnitev vlog. Nato izvede elektronski vnos, vlogo podpiše s kvalificiranim elektronskim podpisom in jo vloži v informacijski sistem agencije, ki ga obvesti o uspešni vložitvi vloge.

8.3 Če elektronsko vlogo vlaga pooblaščenec za elektronsko vložitev, se mora pred elektronsko vložitvijo vloge registrirati pri agenciji. Pooblaščenec za elektronsko vložitev pri vnosu vloge izpolni tudi izjavo o obstoju in sprejemu pooblastila v skladu z zakonom, ki ureja kmetijstvo. S podpisom na vlogi upravičenec ali njegov pooblaščenec potrdi pravilnost vnosa podatkov.

1. **OBRAVNAVA VLOG IN POSTOPEK ODOBRITVE (v skladu s 94. in 95. členom Uredbe ter 50., 51. in 52. členom ZKme-1)**

9.1 Vloge na odprti javni razpis se preverjajo po vrstnem redu časa oddaje popolne vloge. Vloga, ki je ustrezno dopolnjena in s tem popolna, se po vrstnem redu uvrsti na konec seznama popolnih vlog in dobi zaporedno številko vloge.

9.2 Sredstva se vlagatelju odobrijo z odločbo, ki jo izda agencija.

1. **NADZOR IN SPREMLJANJE PODINTERVENCIJE**

Nadzor in spremljanje podintervencije je določeno v Uredbi v določbah od 98. do 103. člena.

1. **OBJAVA PODATKOV O UPRAVIČENCIH IN VARSTVO OSEBNIH PODATKOV**

11.1 Seznam upravičencev se v skladu s 97. členom Uredbe objavi na spletni strani agencije.

11.2 Obdelava osebnih podatkov poteka v skladu s predpisi, ki urejajo osebne podatke.

Mateja Čalušić

ministrica